Sjögren ikke helt fornøyd tross norsk målshow i VM-generalprøven

AMIENS/OSLO (VG) (Sør-Afrika – Norge 2-7) Norge vant den første omgangen 5-0, men spilte uavgjort 2–2 i den andre. Den 8. juni begynner alvoret.

Oppdatert 3. juni 2019

Artikkelen er over ett år gammel

Sør-Afrika rakk ikke oppsatt starttidspunkt på grunn av trafikkproblemer, og da kampen til slutt kom i gang nærmere 21.20, nesten halvannen time forsinket, var de heller ikke påskrudd.

Den første omgangen endte hele 5–0.

– Var du sjokkert over hvor dårlige de var fra begynnelsen?

– Ja, det er ikke et av de bedre lagene vi har møtt. Så ærlig må jeg være, sier Martin Sjögren til VG.

– Samtidig vil vi ha den typen motstandere som er litt uorganiserte, sier landslagstreneren med referanse til at laget skal møte et annet afrikansk land i VM, Nigeria.

Der de norske jentene herjet i de første 45, ble det jevnere – i hvert fall målmessig – i den andre. Den endte 2–2.

les også Norge trener med stadionlyd før VM: «Skru av denne lyden»

– Det blir en spesiell kamp. Jeg er veldig fornøyd med at vi gjør syv mål, men jeg synes vi taper ballen litt for mye i angrepsspillet. Da får vi ikke helt den formen på laget som vi ønsker oss, sier Sjögren, samtidig som han tror at resultatet må sees i sammenheng med at «det ble litt for enkelt».

– Vi scorer tre mål på under fire minutter, og da dør kampen, forklarer han.

– Men så er jeg misfornøyd med at vi slipper inn de to målene. Det synes jeg er unødvendig.

Det er bare en knapp uke til laget skal ut i VM-ilden, der Norge møter vertsnasjon Frankrike, Sør-Korea og Nigeria. Sistnevnte er motstander i premieren den 8. juni.

– Føler du deg trygg på at dere er der dere skal være?

– Ja, vi trener bra, og jeg kjenner meg helt trygg på at vi er klare til VM.

VG Live: Vi fulgte VM-generalprøven her!

les også Alvorlig skade la EM i grus – nå er Vilde VM-klar: – Blir ikke større

Tre mål på tre minutter

Mål, det ble det i hvert fall mange av i generalprøven.

De norske fotballjentene, rangert som nummer 12 i verden, kjørte over 49.-plasserte Sør-Afrika fra start.

Vilde Bøe Risa åpnet målshowet i det syvende minutt etter en 45 graders lærebokpasning fra Caroline Graham Hansen.

Så var det Lisa-Marie Utland sin tur til å overliste keeper, og da var det spilt 18 minutter og 17 sekunder.

Tre minutter og 26 sekunder senere hadde Norge ikke bare scoret ett, men to mål til.

Først ved samme Utland, som ble spilt alene med keeper av Isabell Herlovsen.

Deretter ved Isabell Herlovsen, som headet inn 4–0 etter et praktinnlegg signert Bøe Risa.

Like før pause sørget samme Herlovsen, nok en gang med hodet, for at Norge gikk til hvilen med 5–0, og etter pausen fortsatte målshowet.

HOPPENDE GLAD: Isabell Herlovsen hopper på Lisa-Marie Utland for å gratulere henne med scoring. Foto: Bjorn Steinar Delebekk / VG

les også Norge trener med stadionlyd før VM: «Skru av denne lyden»

Herlovsen i 60

Herlovsen scoret sitt tredje for dagen, riktignok etter at Sør-Afrika hadde redusert ved Kholosa Biyana, og etter den norske spissens 60. landslagsmål kom nok en redusering.

– Det at jeg får tre mål i dag, hjelper veldig på selvtilliten. Men så er det også bra at andre scorer, sier Herlovsen, som har scoret ti mål under Sjögrens ledelse, til VG.

Angriperen gikk forbi Hege Riises 58 landslagsmål, tangerte Ann Kristin Aarønes’ 60 og har bare Linda Medalen (64 mål) og Marianne Iren Pettersen (66) foran seg på listen over mestscorende kvinner på landslaget.

På tampen kunne innbytter Emilie Nautnes juble for sitt første landslagsmål, og det var av den enkle sorten. Hele Sør-Afrika stoppet nemlig opp da Frida Maanum slo Karina Sævik i bakrom, men dønn alene med keeper ble det ikke mål i første omgang.

På returen var imidlertid Nautnes helt alene, og hun kunne enkelt fastsette resultatet til 7–2 i det som var lagets siste kamp før VM i Frankrike braker løs.

PS! Maria Thorisdottir måtte kaste inn håndkleet før kampen på grunn av en kjenning, men hun lover at hun er VM-klar.

Publisert: 02.06.19 kl. 23:06 Oppdatert: 03.06.19 kl. 00:09

Mer om Kvinnelandslaget fotball